
Szóhatárok jelölése heterográf írásmód esetén

A dolgozat kutatási kérdése arra irányul, hogy hogyan alakul a szóhatárok jelölése heterográf írásmód esetén. A dolgozatban elemzett szövegek négy olyan romani nyelvű mesekönyvből származnak, amelyek eredetileg magyar nyelvű cigány mesék romani fordításait tartalmazzák. A fordításokat tiszavasvári, romani-magyar kétnyelvű beszélők és egyetemisták egy kutatócsoport tagjaiként közösen készítették el. A roma résztvevők a romani szövegeket a helyi beszédmódoknak megfelelően, a kiejtés elvét követve, az általuk tanult és ismert magyar betűkészletet használva írták le. A szövegek heterográf jelleget mutatnak, mivel nem egy helyesírási rendszer (normái) mentén íródtak. A dolgozat hipotézise szerint feltételezhető, hogy a szövegek írásmódja a szóhatárok kijelölésének tekintetében nem egységes mintázatokat mutat, mivel szerzői nem a sztenderd változat beszélői.
A dolgozat a nyelvet mint cselekvést („languaging” [Li 2018]) állítja középpontba, valamint Ong (2010 [1982]) koncepcióját követve az írott szavakra is cselekvések leképezéseként tekint. A dolgozat tárgyalja továbbá a szóbeliség és írásbeliség közötti feszültséget, illetve a szó mint nyelvi kategória meghatározásának különböző elméleteit, rámutatva arra, hogy a szó definíciója korántsem egyértelmű és univerzális.
A dolgozat elemzései egy – a négy mesekönyvben négy változatban szereplő – mese részletein alapulnak. A szövegek heterogenitását az elemzés kiválasztott nyelvi elemek összehasonlításával, egy morfológiai művelet (az igekötőzés) változatosságával, illetve a mesekönyvek egyikének írójával és egy helyi romani beszélővel közösen végzett elemzéssel mutatja be. Az elemzés – a szövegek pedagógiai alkalmazásának lehetőségeit keresve és a szövegek recepcióját érintve – kitér a heterográf szövegek olvasására is.
Az elemzések eredményei szerint a szó (mint egységes és egyezményes alakváltozat) nem rögzített egy-egy közösségen belül sem, ugyanakkor a szóhatárok eltérő jelölésmódjai nem okoznak jelentésbeli változásokat. Éppen ezért az alakváltozatok olyan szemantikai egységekként értelmezhetők, amiket a beszélő egyéni percepciója alapján reprezentál írásban.

